Hof gee Zondo nóg 13 maande | Netwerk24
Deur Isabel Venter 24 Februarie 2020 19:12
Die Zondo-kommissie van ondersoek na staatskaping moet opskud met sy werk.
Só het regter Wendy Hughes Maandag in die hooggeregshof in Pretoria gesê toe sy die kommissie ’n finale bykomende 13 maande uitstel gegee het om sy ondersoek af te handel.
Dit beteken die kommissie moet sy ondersoek teen Maart 2021 afhandel.
“Die kommissie is dit aan die land verskuldig, aangesien sy werk van nasionale belang is,” het Hughes in haar uitspraak gesê.
Ondersoek kan nog 4-6 jaar sloer
Adjunkhoofregter Raymond Zondo het vroeg in Februarie in ’n dringende hofaansoek om nog tien maande uitstel gevra. Inderwaarheid het hy gevra vir ’n onbepaalde verlenging, nadat hy ’n beraming gedoen het en besef het die ondersoek kan tussen vier en ses jaar duur.
Hierop het Hughes bevind dit sal nie in belang van geregtigheid wees om so lank te draal nie.
“Dit sal nie in die belang van reg en geregtigheid wees om nog en nog uitstel te gee nie. Sedert 2018 is reeds 24 maande bykomend gegee,” het Hughes gesê.
‘Opskud!’ maan hof
Buiten vir die tien maande waarvoor Zondo gevra het, het Hughes nog drie maande gegee sodat die finale verslag vir voorlegging aan die president opgestel kan word.
Sy sê dit was duidelik dat Zondo reeds met oplossings vorendag gekom het om binne die volgende 10 maande die kommissie se werk af te handel.
Die kommissie het voorgestel dat hy die president nader sodat sy oorspronklike opdrag oor wat om te ondersoek, beperk word.
Aangeleenthede wat reeds afgehandel is, kan ook verwys word na ander staatsdepartemente vir ondersoek en vervolging.
Hughes het die kommissie aangeraai om die wiel so vinnig as moontlik aan die rol te kry.
* Oudpres. Jacob Zuma het die Zondo-kommissie vroeg in 2018 aangekondig. Dit het gekom ná die uitreiking van die “staatskapingsverslag” deur adv. Thuli Madonsela, voormalige openbare beskermer (OB), in Oktober 2016.
Hierna is besluit dat die kommissie sy ondersoek binne 180 dae moet afhandel. Die sperdatum is egter nie gehaal nie en hofbevele is bekom om dit eers tot 2 Oktober 2018, en daarna tot 29 Februarie vanjaar te verleng.
Meer oor: Zondo-Kommissie | Ondersoek | Hooggeregshof